Tuula Sariola

Tuula Marjatta Sariola (o.s. Korpela, s. 7. joulukuuta 1941 Sääksmäki)}) on kirjailija Mauri Sariolan (1924–1985) leski. Nykyisin eläkkeellä oleva tullivirkailija asuu Helsingissä. Tuula Sariola esittäytyi nimissään julkaistujen 16 dekkarin kirjoittajana vuosina 1989–2005. Todellisuudessa teosten haamukirjoittajana toimi toimittaja Ritva Sarkola.Vesa Kärki: Ritva Sarkola teki Tuula Sariola -kirjat (Kaleva 13.6.2006) Sarkola ryhtyi kirjoittamaan dekkareita omalla nimellään vuonna 2006. 

Tuula Korpela tapasi Mauri Sariolan 1960-luvun lopulla Sariolan kesämökkipaikkakunnalla Sammatissa (nykyistä Lohjaa). Pariskunta avioitui vuonna 1970. Sammatin maisemiin sijoittuu myös ensimmäinen Tuula Sariolan nimissä julkaistu teos Murha Sammatissa, joka pohjautui vuonna 1983 tapahtuneeseen maanviljelijä Erkki Lylyksen polttomurhaan. Kolmas kirja Halikon kirkkomurha puolestaan sijoittuu Tuula Sariolan lapsuudenympäristöön.

1960- ja 1970-lukujen vaihteessa epäiltiin Tuula Korpelan kirjoittaneen Esko Laukon nimellä ilmestyneet dekkarit. Sittemmin salanimen käyttäjäksi paljastui Mauri Sariola. Korpelan kytkeminen Esko Laukkoon liittyi Mauri Sariolan kirjailijakuvan ylläpitämiseen ja Laukon kirjojen markkinointiin. Hymyssä (1/70) julkaistiin juttu otsikolla Tuula Korpela - oletteko nimimerkki Esko Laukko? - Olen! Esko Laukon ja Mauri Sariolan erikoishaastattelu. Jutun on nimellisesti kirjoittanut Jorma K. Virtanen, mutta teksti on Ikävalkon mukaan todellisuudessa Mauri Sariolan kirjoittamaa. Siihen sisältyy mm. sepitetty kohtaus, jossa Tuula Korpela "tunnustaa" Jorma K. Virtaselle olevansa Esko Laukko. Mauri Sariolan rooliksi esitetään, että "tunnettu ja tunnustettu kirjailija Mauri Sariola on häntä ystävällisesti auttanut". (Parempi kertarutina... 1986, s. 234-235)

Ensimmäisen Tuula Sariolan nimellä julkaistun teoksen päähenkilöksi kirjoittaja loi rikostarkastaja Olli Jääskeläisen, mutta myöhemmin hän herätti henkiin Mauri Sariolan luoman tunnetun hahmon, rikostarkastaja Olavi Susikosken, joka seikkaili kahdessa kirjassa.

Muutaman dekkarin jälkeen Tuula Sariolan nimissä julkaistiin myös rakkausromaaneja. Vuonna 1997 ilmestynyt Ampiaispesä on Tuula Sariolan näkökulma tapahtumiin, joita Mauri Sariola kuvasi vuonna 1970 ilmestyneessä Ampiaiskesässä. Kirjassa kerrotaan Sarioloiden avioliiton myrskyisistä vaiheista, samoin pseudonyymi Esko Laukon syntyhistoriasta.

Tuula Sariolan nimellä julkaistujen kirjojen todelliseksi kirjoittajaksi paljastui kesäkuussa 2006 toimittaja Ritva Sarkola, joka tunsi Mauri Sariolan jo ennen tämän avioitumista Tuula Korpelan kanssa ja josta tuli pariskunnan hyvä ystävä. Hän kirjoitti Murha Sammatissa -teoksen auttakseen ystäväänsä Sariolaa, joka oli miehensä kuoleman jälkeen ollut miehensä jättämissä suurissa veloissa ja väittänyt omistavansa tämän keskeneräisen käsikirjoituksen. Tuula Sariola kiisti aluksi väitteen, mutta myönsi asian paria päivää myöhemmin.Sariola myöntää haamukirjoittajan. Helsingin Sanomat (Arkistolinkki) 

Tuula Sariola määrättiin palauttamaan vuosina 2001–2006 saamansa kirjastokorvaukset ja -apurahat, yhteensä lähes 30 000 euroa. Opetusministeriön kirjastoapurahalautakunta päätti periä korvaukset ja apurahat takaisin, koska Sariola ei ollut itse kirjoittanut teoksiaan. Korkein hallinto-oikeus päätti loppuvuonna 2009, että Sariola joutuu palauttamaan noin 25 000 euroa kirjastoapurahalautakunnalle.

Helmikuussa 2008 Helsingin kihlakunnansyyttäjä päätti nostaa syytteet Sarkolaa ja Sariolaa vastaan. Heitä syytettiin kolmesta törkeästä avustuspetoksesta, mutta Helsingin käräjäoikeus päätyi lokakuussa 2008 tuomitsemaan heidät yhdestä avustuspetoksesta ja petoksesta sakkoihin. Sariola määrättiin maksamaan 90 päiväsakkoa, joka hänen tuloillaan on 1 710 euroa. Sarkola sai myös 90 päiväsakkoa, joka teki hänen tuloillaan 1 530 euroa.Sariola ja Sarkola tuomittiin sakkoihin. Iltalehti 30.10.2008. Juttu meni hovioikeuteen, jossa heidät lokakuussa 2009 tuomittiin törkeästä avustuspetoksesta. Sariola sai kymmenen kuukauden ehdollisen vankeustuomion sekä sakkoja ja Sarkola sai kahdeksan kuukauden ehdollisen vankeustuomion ja sakkoja. Sariola määrättiin maksamaan korvausta opetusministeriölle. Sekä syyttäjä että tuomitut tyytyivät hovioikeuden ratkaisuun.Sariola ja Sarkola tuomittiin ehdolliseen vankeuteen valekirjoistaan. Yle 29.10.2009.

Sariolan nimissä julkaistut teokset
 Murha Sammatissa (1989)
 Myrkkyä! (1990)
 Halikon kirkkomurha (1991)
 Susikosken paluu (1992)
 Risteily rakkauteen (1993)
 Susikoski Orilammella (1994)
 Pirulle pikkusormi (1995)
 Murhien maraton (1996)
 Ampiaispesä (1997)
 Valkoinen murha (1998)
 Kesä loppuu kuolemaan (1999)
 Totta on, mutta todistakaa (2000)
 Hirtetty hiljaisuudessa (2001)
 ...ja kolmas kerta! (2002)
 Ahneus kasaa, kuolema tasaa (2003)
 ...ja viimeisenä tulee kuolema (2005)

 Lähteet 

Kirjallisuutta
 Parempi kertarutina kuin ainainen kitinä: Mauri Sariolan päiväkirja (toim. Reijo Ikävalko) Gummerus, 1986.

Aiheesta muualla
Yle Elävä arkisto: Tuula Sariolan murhamysteeri

Luokka:Mauri Sariola
Luokka:Vuonna 1941 syntyneet
Luokka:Elävät henkilöt